
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže 19. marca 2024 legislatívna rada Hongkongu prijala nariadenie o ochrane národnej bezpečnosti (SNSO) na základe článku 23 základného zákona Hongkongu; keďže nariadenie o ochrane národnej bezpečnosti rozširuje zákon o národnej bezpečnosti (NSL) uložený Čínskou ľudovou republikou (ČĽR) a povoľuje ešte prísnejšie porušovanie základných slobôd v rozpore s čínsko-britskou a čínsko-portugalskou deklaráciou, zásadou jednej krajiny a dvoch systémov a medzinárodnými záväzkami v oblasti ľudských práv;
B.	keďže Andy Li, prodemokratický aktivista a kľúčový svedok v súdnom procese s Jimmym Laiom, sa údajne pod mučením priznal k sprisahaniu a kolúzii so zahraničnými subjektmi; keďže osobitná spravodajkyňa OSN pre mučenie vyjadrila obavy;
C.	keďže prípad Josepha Johna, hongkonského a portugalského dvojitého štátneho príslušníka, je prvým extrateritoriálnym uplatnením zákona o národnej bezpečnosti na občana EÚ; keďže Joseph John bol zatknutý za údajné zverejnenie protičínskeho obsahu v sociálnych médiách a podnecovania, z Európy, k „odtrhnutiu“ a 11. apríla 2024 bol odsúdený na päť rokov odňatia slobody;
D.	keďže poľská štátna príslušníčka Aleksandra Bielakowska, ktorá sa mala zúčastniť na súdnom konaní s pánom Laiom, bola po príchode do Hongkongu zadržaná, vypočúvaná a deportovaná;
1.	dôrazne odsudzuje prijatie nariadenia o ochrane národnej bezpečnosti, ktorým sa odstraňujú posledné stopy základných slobôd v Hongkongu; je zhrozený rušením prodemokratických politických síl, občianskej spoločnosti a spravodajských médií a zatknutím viac ako 200 osôb od prijatia zákona o národnej bezpečnosti; naliehavo vyzýva Čínsku ľudovú republiku a Hongkong, aby zrušili zákon o národnej bezpečnosti a nariadenie o ochrane národnej bezpečnosti;
2.	naliehavo vyzýva hongkonskú vládu, aby okamžite a bezpodmienečne prepustila Andyho Liho, Josepha Johna, Jimmyho Laia, Koka Csz-luna a všetkých ostatných prodemokratických zástupcov a aktivistov zadržiavaných za uplatňovanie svojich slobôd a demokratických práv a aby stiahla všetky obvinenia proti nim;
3.	upozorňuje na to, že nariadenie o ochrane národnej bezpečnosti oslabuje slobodu tlače; vyzýva orgány, aby prestali obťažovať a stíhať novinárov;
4.	je znepokojený tým, že nariadenie o ochrane národnej bezpečnosti má výrazný vplyv na prácu kancelárie EÚ a generálnych konzulátov členských štátov a občanov, organizácií a spoločností EÚ v Hongkongu;
5.	naliehavo vyzýva Radu, aby zrevidovala svoje závery z roku 2020 o Hongkongu a prijala sankcie v rámci globálneho sankčného režimu EÚ v oblasti ľudských práv voči najvyššiemu predstaviteľovi Johnovi Leeovi a všetkým úradníkom Hongkongu a Čínskej ľudovej republiky zodpovedným za potláčanie slobôd v Hongkongu;
6.	odsudzuje obštrukcie monitorovania súdnych procesov a zdôrazňuje, že prioritou je primeraná podpora príslušného pozorovania súdnych procesov a monitorovania ľudských práv a podávanie správ o nich vrátane zriadenia kontaktných miest pre obhajcov ľudských práv v koordinácii s podobne zmýšľajúcimi partnermi;
7.	vyjadruje znepokojenie nad extrateritorialitou a retroaktivitou nariadenia o ochrane národnej bezpečnosti, ktoré sa uplatňuje na celom svete; odsudzuje útoky na hongkonskú diaspóru v EÚ a na politikov a verejných činiteľov kritických voči Pekingu; naliehavo vyzýva členské štáty, aby pozastavili zmluvy o vydávaní osôb s Čínskou ľudovou republikou a Hongkongom a aby zaviedli systémy záchrany pre ohrozených hongkonských aktivistov a novinárov;
8.	poveruje svoju predsedníčku, aby postúpila toto uznesenie inštitúciám EÚ, vláde a parlamentu Čínskej ľudovej republiky a najvyššiemu predstaviteľovi a legislatívnej rade Hongkongu, ako aj kancelárii EÚ v Hongkongu.

